ساؤتھ چائنا سی میں امریکہ اور چین کا پھر آمنا سامنا، اطراف سے متضاد دعوے
امریکی ساتویں بیڑے کے ترجمان مارک لینگ فورڈ نے ایک بیان میں کہا کہ اس مشن کے بارے میں چین کا بیان غلط بیانی پر مبنی ہے۔ "بین فولڈ" نے بین الاقوامی قوانین کے مطابق آزاد جہاز رانی کے اصول پر کاربند رہتے ہوئے بین الاقوامی پانیوں میں اپنی معمول کی کارر وائی جاری رکھی۔ 
پیپلز لبریشن آرمی کی جنوبی کمان کا کہنا ہے کہ امریکی بحری جنگی جہاز "یو ایس ایس بین فولٖڈ" چین کی سمندری حدود میں، ان کے الفاظ میں، غیر قانونی طور پر بنا اجازت داخل ہوا اور چین کی خود مختاری کی خلاف ورزی کا مرتکب ہوا۔ چین کی بحریہ اور فضائیہ نے فوری طور پر اس کا پتا لگایا اور اس کا تعاقب کیا۔ چینی فوج کے بیان میں کہا گیا ہے کہ ہم امریکہ سے مطالبہ کرتے ہیں کہ وہ فوری طور ایسی اشتعال انگیز کارروائیوں سے باز آئے ورنہ اسے اس کے سنگین اور غیر متوقع نتائج بھگتنا ہوں گے۔ امریکی بحریہ نے چین کے اس دعوے کو مسترد کیا کہ بینفولڈ کو علاقے سے بھگا دیا گیا۔ تاہم اس نے کہا کہ اس مشن سے امریکی بحریہ کے اس ارادے کی عکاسی ہوتی ہےکہ وہ آزاد جہاز رانی کے تحفظ کے لیے پر عزم ہے۔ امریکی ساتویں بیڑے کے ترجمان مارک لینگ فورڈ نے ایک بیان میں کہا کہ اس مشن کے بارے میں چین کا بیان غلط بیانی پر مبنی ہے۔ "بین فولڈ" نے بین الاقوامی قوانین کے مطابق آزاد جہاز رانی کے اصول پر کاربند رہتے ہوئے بین الاقوامی پانیوں میں اپنی معمول کی کارر وائی جاری رکھی۔ امریکی بحریہ اکثر ساؤتھ چائنا سی پر چین کے ملکیتی دعوے کو چیلنج کرنے کےلیے علاقے کے بین الاقوامی پانیوں میں اس طرح کے معمول کے گشت کرتی رہتی ہے۔ امریکی بحریہ کے بیان میں مزید کہا گیا ہے کہ امریکہ بین الاقوامی قانون کے مطابق ہر ملک کی پرواز اور جہاز رانی کے حق کا دفاع کرتا ہے۔ یہی اس ہفتے "یو ایس ایس بینفولڈ" نے کیا اور ہمیں اس سے کوئی روک نہیں سکتا۔ ساؤتھ چائنا سی ان چند فلیش پوانٹس میں سے ایک ہے، جن پر چین اور امریکہ کے درمیان تعلقات میں کشیدگی دیکھی جاتی ہے۔ امریکہ ان پانیوں پر چین کے دعووں کو غیر قانونی قرار دیتے ہوئے مسترد کرتا آیا ہے۔ بیجنگ ساوتھ چائنا سی کے وسیع علاقوں کی ملکیت کا دعویٰ کرتا ہے ، ان میں وہ سمندری علاقے اور جزائر بھی شامل ہیں ، جن پر تائیوان، ویت نام،ملائیشیا،برونائی اورفلپائن بھی حق ملکیت کا دعویٰ کرتے ہیں۔ (خبر کا مواد رائٹرز سے لیا گیا ہے)